《次幔亭道中有怀何氏女兄》
明代·吴令仪

新雨出多峰，舟来镜中沐。美人自远方，三春隔幽谷。

与姊寤寐时，老亲有舐犊。而今各差池，忝命副华毂。

杏花奈何殇，兰枝有深哭。阴阳于贤人，亦已太百六。

今秋闻有秋，料不怨饘粥。福泽自因时，鳞次听寒燠。

我之所伤心，落霞与孤鹜。谁复惜凤凰，朝朝任笯箙。

大椿多病年，见姊为啜菽。何时赋归来，山车挽双鹿。

千里涕复洟，轻霜薄黄菊。

作者简介：吴氏令仪，字棣倩，桐城人，左谕德应实之仲女，兵部侍郎孔炤之妻也。宫谕翰苑硕儒，精通内典，棣倩积习风教，相夫教子，具有仪法，不幸早世，其姑方维仪搜其遗稿传世。